Vasile Alecsandri
Store norske leksikon,Språk og litteratur,Litteratur i verden,Europa,Romanias litteratur
Vasile Alecsandri var en rumensk lyriker og dramatiker. Han fikk stor betydning for rumensk litteratur ved sin samling av folkesanger, som han lot seg inspirere av i sine egne dikt.
Gjennom oversettelser til fransk, tysk og engelsk bidro Alecsandri, som en av de første i moderne tid, til at rumensk litteratur ble kjent i utlandet. Hans «pasteller», en samling idylliske beskrivelser av det rumenske landliv, regnes som hans lyriske hovedverk. Hans patriotiske sanger om de rumenske soldatenes bedrifter under den russisk-tyrkiske krig i 1877–1878 fikk stor utbredelse. Som dramatiker var han meget produktiv, med omkring 50 stykker i ulike sjangere (fra farser og vaudeviller til sosiale og historiske dramaer), og han ansees som skaperen av den rumenske samfunnskritiske komedien.Alecsandri spilte en viktig rolle i kampen for foreningen av de to rumenske fyrstedømmene Moldova og Valakia. Han var aktiv i den revolusjonære bevegelsen i Moldova i 1848 (se februarrevolusjonen), og dro som utenriksminister til Frankrike, Italia og Storbritannia i 1859–1860 for å få Alexandru Cuza godkjent som arvefyrste for de to fyrstedømmene. Les mer i Store norske leksikon Romanias litteratur Teater i Romania Romanias historie til 1989